ΓΡΑΠΤΗ ΕΡΩΤΗΣΗ E-3849/98

υποβολή: Ria Oomen-Ruijten (PPE) , Karl-Heinz Florenz (PPE) , Jan Bertens (ELDR) και Klaus-Heiner Lehne (PPE) προς την Επιτροπή

(22 Δεκεμβρίου 1998)

Θέμα: Χάραξη των αυτοκινητοδρόμων Α 68, Α 73 και Α 74 στην Ολλανδία

Οι προγραμματισμένοι αυτοκινητόδρομοι Α 73 (διαδρομή Νότιο Venlo-Maasbracht), Α 68 (Roermond - Elmpt που συνδέεται με τόν προηγούμενο κατά την προέκταση εξόδου) και Α 74 (Venlo - γερμανικά σύνορα) αποτελούν τμήμα των διευρωπαϊκών δικτύων και κατά συνέπεια λαμβάνονται υπόψη για ευρωπαϊκή συγχρηματοδότηση (ανώτατο όριο 10 % του κόστους του σχεδίου) εφόσον οι ολλανδικές αρχές τους συμπεριλαμβάνουν στο πρόγραμμα προτεραιοτήτων τους.

Το γεγονός ότι οι ολλανδικές αρχές μετέφεραν αυτές τις διασυνοριακές συνδέσεις στον τέλος του καταλόγου προτεραιοτήτων, δεν δημιουργεί μόνο μεγάλα προβλήματα στις ενδιαφερόμενες περιφέρειες αλλά και πρόδηλη αμηχανία στις γερμανικές αρχές, δεδομένου ότι οι αντίστοιχοι αυτοκινητόδρομοι στη γερμανική πλευρά είναι έτοιμοι ή βρίσκονται υπό κατασκευή.

1. Αληθεύει ότι οι ολλανδικές αρχές δεν έχουν ζητήσει ευρωπαϊκή συγχρηματοδότηση για την κατασκευή αυτοκινητοδρόμου, ήδη από το 1992;

2. Αληθεύει ότι η συγχρηματοδότηση του 1998 (32 εκατ. Ecu) διατέθηκε για τη γραμμή Betuwelijn, τη σύνδεση για τρένα υψηλής ταχύτητας με τις Βρυξέλλες και για δύο μελέτεςη μία εκ των οποίων αφορά πιθανή διασύνδεση με τρένα υψηλής ταχύτητας μεταξύ του Oost-Randstad (αστικές περιφέρειες Άμστερνταμ-Ρότερνταμ) και της περιφέρειας του Ρήνου;

3. Τί νόημα έχει οι ευρωπαϊκές συγχρηματοδοτήσεις διευρωπαϊκών δικτύων όταν δεν επιλύονται κατά προτεραιότητα τα προβλήματα κυκλοφοριακής συμφόρησης στα οδικά δίκτυα όπως των Α 73, Α 68 και Α 74;

4. Μπορεί να υπάρξει συνεννόηση μεταξύ ολλανδικών και γερμανικών αρχών προκειμένου να δοθεί στο μη κατατεθέν ακόμη εκ μέρους της Ολλανδίας πρόγραμμα προτεραιοτήτων για το έτος 1999 και 2000 τέτοια μορφή ούτως ώστε να ρυθμιστούν κατ' αρχήν τα διευρωπαϊκά σημεία κυκλοφοριακής συμφόρησης;

5. Μπορεί να ανακοινωθεί εάν και κατά πόσον υπάρχουν δυνατότητες να ρυθμιστεί η, μέσω της Ευρωπαϊκής Τράπεζας Επενδύσεων, προκαταρκτική χρηματοδότηση των προγραμμάτων που έχουν αναβληθεί;

Απάντηση του κ. Kinnock εξ ονόματος της Επιτροπής

(3 Μαρτίου 1999)

1. Μολονότι η Κοινότητα χρηματοδότησε ορισμένα οδικά έργα κατά την περίοδο 1986-1989, έκτοτε η Επιτροπή δεν χορήγησε χρηματοδοτική συνδρομή για οδικά έργα στις Κάτω Χώρες από τον προϋπολογισμό των διευρωπαϊκών δικτύων (ΔΕΔ).

2.-3. Από το 1995, το μεγαλύτερο μέρος της κοινοτικής χρηματοδότησης (60 % περίπου) βάσει του προγράμματος ΔΕΔ χορηγήθηκε για 14 έργα προτεραιότητας στις μεταφορές. Η γραμμή υψηλής ταχύτητας Άμστερνταμ - Βρυξελλών και η εμπορευματική γραμμή Ρόττερνταμ - γερμανικής μεθορίου (γραμμή Betuwe) περιλαμβάνονται και οι δύο σε αυτόν τον κατάλογο έργων προτεραιότητας. Το μεγαλύτερο μέρος της χρηματοδότησης ΔΕΔ που χορηγήθηκε στις Κάτω Χώρες προοριζόταν για τα έργα αυτά, όπως και και για τη γραμμή υψηλής ταχύτητας Ranstad - ολλανδικής/γερμανικής μεθορίου (Rhein-Ruhr).

Το 1998 χορηγήθηκαν 13 εκατ. Ευρώ για μελέτες που αφορούσαν τη γραμμή υψηλής ταχύτητας Άμστερνταμ - βελγικής μεθορίου, 15 εκατ. Ευρώ για μελέτες που αφορούσαν το δρομολόγιο Betuwe και 2 εκατ. Ευρώ για μελέτες που αφορούσαν τη γραμμή υψηλής ταχύτητας Ranstad - ολλανδικής/γερμανικής μεθορίου (Rhein-Ruhr). Επίσης χορηγήθηκαν 2 εκατ. Ευρώ για μελέτες που αφορούσαν τον εκσυγχρονισμό του δρομολογίου Μaas, το οποίο είναι έργο εσωτερικών πλωτών μεταφορών.Όλα αυτά τα έργα αποδεικνύουν την προστιθέμενη αξία της κοινοτικής χρηματοδότησης.

4. Κάθε χρόνο η υποβολή των αιτήσεων χρηματοδότησης από το πρόγραμμα των ΔΕΔ συντονίζεται σε κάθε κράτος μέλος από τις εθνικές αρχές, οι οποίες τις διαβιβάζουν στη συνέχεια στην Επιτροπή. Η επιλογή των αιτήσεων που διαβιβάζονται στην Επιτροπή αποτελεί επομένως ευθύνη των κρατών μελών. Όσον αφορά τα διαμεθοριακά έργα που μειώνουν την κυκλοφοριακή συμφόρηση στο διευρωπαϊκό δίκτυο, η Επιτροπή είναι έτοιμη να τα χρματοδοτήσει διότι συχνά παρουσιάζουν σαφή διευρωπαϊκό χαρακτήρα. Ο συντονισμός και η άμεση ευθύνη των έργων εμπίπτει ωστόσο στα κράτη μέλη και στις περιφερειακές ή τις τοπικές αρχές παρά το γεγονός ότι διοργανώνονται κάποιες διαμεθοριακές συζητήσεις στο πλαίσιο του προγράμματος Interreg II.

5. Η Ευρωπαϊκή Τράπεζα Επενδύσεων (ΕΤΕ) συμβάλλει και αυτή στη χρηματοδότηση των ΔΕΔ. Ένα από τα κύρια πεδία δανειοληψίας από την ΕΤΕ είναι τα έργα μεταφορικών υποδομών, όπου συμπεριλαμβάνονται τα οδικά έργα.